Tolong jelaskan mengenai Paul von Hindenburg dalam bahasa melayu

Paul Ludwig Hans Anton von Beneckendorff und von Hindenburg (), dikenali secara umum sebagai Paul von Hindenburg (; 2 Oktober 1847 – 2 Ogos 1934)

ialah seorang Fil Marsyal (Generalfeldmarschall) tentera Jerman-Prusia, negarawan, ahli politik dan berkhidmat sebagai Presiden Jerman kedua dari tahun 1925 hingga 1934.

Hindenburg mengharungi kerjaya yang panjang dalam Tentera Darat Prusia dan telah bersara pada tahun 1911. Beliau telah dipanggil semula bertugas pada permulaan Perang Dunia I (menjadi Ober Ost, singkatan Oberbefehlshaber Ost atau Panglima Tertinggi Barisan Timur), dan pertama kali mendapat perhatian negara, pada usia 66 tahun, sebagai pemenang dalam Pertempuran Tannenberg pada tahun 1914. Selaku Ketua Turus Am Besar (Chef des Grossen Generalstabes) Tentera Darat Imperial Jerman sejak tahun 1916, beliau dan timbalannya, Jeneral Erich Ludendorff, menjadi terkenal dikalangan rakyat Jerman sehinggakan Hindenburg mendapat pengaruh yang lebih besar daripada Kaiser Jerman sendiri. Bersama dengan Ludendorff, mereka meneruskan idea Lebensraum yang mana selepas perang diterima pakai pula oleh Parti Nazi Hitler. Hindenburg sekali lagi bersara pada tahun 1919, tetapi kembali pada kehidupan awam pada tahun 1925 untuk dipilih sebagai Presiden Jerman yang kedua.

Hindenburg, selaku Presiden Jerman, melantik pemimpin Parti Nazi Adolf Hitler sebagai Canselor Jerman. Hindenburg secara peribadi memandang rendah Hitler, dengan lagak sombong merujuk Hitler sebagai "koperal Bohemia" itu (dalam bahasa Jerman böhmischen Gefreiten), tersilap (secara sengaja atau tidak) dengan tempat lahir Hitler di Braunau, Austria  dengan pekan Braunau di Bohemia. Hitler berkali-kali dan secara paksa menekan Hindenburg bagi melantik beliau sebagai Canselor, Hindenburg berkali-kali juga menolak desakan Hitler. Walaupun berusia 84 tahun dan tidak sihat, Hindenburg telah dipujuk bertanding pilihanraya semula pada tahun 1932, kerana beliau dianggap satu-satunya calon yang boleh mengalahkan Hitler. Hindenburg telah dipilih semula dalam satu pengundian kali kedua. Meskipun beliau menentang Hitler, kestabilan politik Republik Weimar yang semakin merosot menyebabkan beliau memainkan satu peranan penting dalam kebangkitan kuasa Parti Nazi. Beliau membubarkan parlimen dua kali pada tahun 1932 dan akhirnya, atas nasihat Franz von Papen, melantik Hitler sebagai Canselor pada Januari 1933. Pada bulan Februari, beliau mengeluarkan Dekri Kebakaran Reichstag yang menggantung pelbagai kebebasan awam dan pada Mac beliau menandatangani Akta Pengkuasaan 1933 (Enabling Act), yang mana parlimen memberikan Hitler kuasa melaksanakan  undang-undang. Hindenburg meninggal dunia pada tahun berikutnya, yang mana Hitler mengisytiharkan  jawatan Presiden kosong dan selaku "Fuhrer und Reichskanzler", melantik diri sendiri sebagai ketua negara.

Kapal udara terkenal Zeppelin Hindenburg yang musnah dalam Malapetaka Hindenburg pada tahun 1937 telah diberi penghormatan sempena namanya, begitu juga Empangan Hindenburg, iaitu laluan tambak yang menyambungkan pulau Sylt ke tanah besar Schleswig-Holstein, dibina semasa pemerintahannya. Sebelum itu bandar Zabrze (bahasa Jerman: Hindenburg O.S.) di Upper Silesia, juga telah diberi nama sempena namanya pada tahun 1915. SMS Hindenburg, iaitu sebuah kapal kruiser tempur yang ditauliahkan dalam Tentera Laut Imperial Jerman pada tahun 1917 dan merupakan kapal besar terakhir yang memasuki perkhidmatan tentera laut Imperial, juga telah diberi nama sempena namanya.